ห้องอาหารปทุมมาศ อยู่ชั้น Lobby ของโรงแรมสุโกศล จากทางเข้าโรงแรมเดินตรงเข้ามา ห้องอาหารจะอยู่ทางขวามือค่ะ หากใครมา BTS ลงสถานีพญาไท และเดินต่อมาไม่ไกลมากค่ะ หากใครขับรถมาก็วิ่งมาเส้นถนนศรีอยุธยาเลย อยู่ใกล้ๆสี่แยกเลยค่ะ

Tel. 02-2470123

ห้องอาหารปทุมมาศ ในแต่ละวัน จะมีบุฟเฟ่ไม่ซ้ำกัน มีหลายแบบให้เราเลือก แต่ที่เรามาทานครั้งนี้ เป็นบุฟเฟ่ต์ มื้อค่ำ วัน อ-พ จากราคาปกติ1,300฿ ลดเหลือ 850฿ มีให้แลกดีลเราเลยแลกมาพร้อมกับกดซื้อเพิ่มมาอีกใบค่ะ บุฟเฟ่ต์นี้จะเน้นหอยนางรมหลากหลายสายพันธุ์ เหมาะสำหรับคนชอบทานหอยค่ะ มีให้เลือกทั้งแบบสดๆ และแบบอื่นอีกมากมาย นอกจากหอยนางรมแล้ว ยังมีอาหารอื่นๆด้วย มุมอาหารญี่ปุ่นก็พอมีปลาดิบและซูชิไม่มากนัก มุมอาหารไทยก็มี และยังมีสลัด พวกพาสต้า อาหารอีสาน มุมอาหารทะเล ผลไม้ ขนมหวาน ก็มีพอประมาณนึงค่ะ


### รายการที่ได้ลองทาน ###

Oysters - มีให้เลือกหลากหลายสายพันธุ์ หอยนางรมสด ส่วนตัวเราว่าไม่ค่อยสดเท่าไหร่ และออกเค็มๆด้วย ก็ลองทานเกือบทุกชนิดที่มีค่ะ ทานผสมๆเอา ไม่รู้ว่าอันไหนสายพันธุ์ไหนเวลาใส่จานมารวมๆ ทานไปอย่างละ1ก็มูฟไปทานอย่างอื่นแทนเลย ไม่ถูกปากเท่าไหร่ ส่วนหอยนางรมแบบไม่สด เราก็ลองเกือบหมด รสชาติพอทานได้ ก็ยังดีกว่าทานแบบสดๆค่ะ คหสต 

แซลมอนซาชิมิ ทูน่า ปูอัด ไข่หวาน - ไลน์อาหารญี่ปุ่นเราเลือกมาทานแค่นี้ รสชาติกลางๆพอทานได้ไม่ได้แย่

ซีฟู้ด - น้ำจิ้มใช้ได้นะคะ แต่ไม่ได้เผ็ดมากอะไร ส่วนกุ้งหอยพอทานได้กลางๆ

ยำส้มโอ - เราสามารถเลือกว่าจะใส่อะไรผสมได้ค่ะ เลือกเป็นยำส้มโอกุ้งสด จานนี้อร่อยดีถูกใจ รสชาติแบบไทยๆแซ่บใช้ได้เลย กุ้งก็ตัวใหญ่ดีค่ะ

ส้มตำ - เราเลือกใส่กุ้งสด และคอหมูย่าง สั่งรสเผ็ดแต่ไม่ค่อยเผ็ดเท่าไหร่ มะละกอยังขูดมาหนาไปหน่อยตำแล้วไม่เข้าเนื้อ เส้นแข็งๆไปหน่อย เหมือนเอามาคลุกมากกว่าตำ แต่เครื่องโอเคอยู่ค่ะ

ทอดมัน ลาบทอด - เย็นๆแล้วไม่ค่อยอร่อยไม่แนะนำให้ลอง

สปาเกตตี้คาโบนาร่า - จานนี้ต้องสั่งทำ รอแปปนึงเนื่องจากมีคิวค่อนข้างเยอะ รสชาติพอทานได้แต่ยังไม่ถูกใจเท่าไหร่

ขนมเค้ก - ไลน์ขนมกลับถูกใจเรามากกว่า เค้กแครอทรสชาติดีเกินที่คาดคิดไว้ อร่อยดีนะเนื้อไม่แข็งด้วย หวานไม่มาก เค้กชอคโกแลตใช้ได้ เรดเวลเวทก็พอทานได้ เค้กอื่นๆใช้ได้หมดเลย พานาคอตตาหรือพวกมูสก็พอทานได้ค่ะ ขนมไม่แย่นะ 

วาฟเฟิล - ตอนแรกถามหาเครป เห็นมีคนรีวิวไว้ว่าอร่อย แต่ไม่มีค่ะ มีเป็นวาฟเฟิลแทน อบร้อนๆเลย อร่อยมากๆ กรอบนอกนุ่มใน หอมดี เราใส่ไอศกรีมเพิ่ม และ on top ด้วยอัลมอนด์สไลด์ 

ไอศกรีม - จะมีสามรสด้วยกัน กะทิ วนิลา ชอคโกแลต แอบตักยากพอควรมันแข็งมาก รสวนิลานะ ส่วนรสอื่นตักง่ายออกเหลวๆ เราก็เอาผลไม้ในมุมอื่นและเยลลี่มาโปะทานเพิ่มค่ะ






